[pic] | KOMISIJA EVROPSKIH SKUPNOSTI |

Bruselj, 8.5.2008

COM(2008) 247 konč.

2008/0088 (CNS)

Predlog

UREDBA SVETA

o spremembi Uredbe (ES) št. 1782/2003 o skupnih pravilih za sheme neposrednih podpor v okviru skupne kmetijske politike in o uvedbi nekaterih shem podpor za kmete

(predložila Komisija)

OBRAZLOŽITVENI MEMORANDUM

1. Ozadje predloga

- Razlogi za predlog in njegovi cilji

V skladu s členom 138 Uredbe Sveta (ES) št. 1782/2003 mora biti žival, da je upravičena do neposrednih plačil, označena in registrirana v skladu z Uredbo (ES) št. 1760/2000. V skladu z drugo alineo člena 7(1) Uredbe (ES) št. 1760/2000 mora vsak imetnik živali poročati pristojnemu organu o vseh premikih na gospodarstvo in z njega ter o vsakem rojstvu in poginu živali na gospodarstvu, skupaj z datumi teh dogodkov, v roku, ki ga določi država članica in ki zajema tri do sedem dni od začetka dogodka.

Cilj predloga je jasno opredeliti obseg obveznosti označitve in registriranja živali za namen dodeljevanja plačil za govedino in teletino, tako da se spremeni člen 138 Uredbe (ES) št. 1782/2003. Na podlagi predlagane spremembe bi se žival štela za upravičeno za dodelitev plačila, kadar bi bile obveznosti poročanja iz druge alinee člena 7(1) Uredbe (ES) št. 1760/2000 izpolnjene najpozneje ob začetku obdobja obvezne reje za žival.

Obseg te spremembe je omejen na namen ugotavljanja upravičenosti za plačila. Ta sprememba ne spreminja sledljivosti živali, saj morajo kmetje še naprej upoštevati vse zahteve glede označitve in registriranja, določene v Uredbi (ES) št. 1760/2000.

Ker je referenčno obdobje, določeno za upravljanje zadevnih plačil, koledarsko leto, bi se ta sprememba morala uporabljati od 1. januarja 2008, tako da bi se uporabljala za vsa navedena plačila v vsem koledarskem letu 2008.

- Splošno ozadje

Člen 68 Uredbe (ES) št. 1782/2003 določa, da se v primeru plačil za govedino in teletino dodatna plačila držav članic kmetom odobrijo pod pogoji iz poglavja 12 naslova IV navedene uredbe. Člen 138 iste uredbe določa, da mora biti žival, da je upravičena do neposrednih plačil po poglavju 12 naslova IV, označena in registrirana v skladu z Uredbo (ES) št. 1760/2000. Druga alinea člena 7(1) Uredbe (ES) št. 1760/2000 določa, da mora vsak imetnik živali poročati pristojnemu organu o vseh premikih na gospodarstvo in z njega ter o vsakem rojstvu in poginu živali na gospodarstvu, skupaj z datumi teh dogodkov, v roku, ki ga določi država članica in ki zajema tri do sedem dni od začetka dogodka.

Preprosto dejstvo, da datum katerega koli premika oziroma rojstva ali pogina živali ni sporočen pristojnemu organu v roku, določenem v Uredbi (ES) št. 1760/2000, ne bi smelo samodejno odpraviti možnost kakršnega koli plačila za to žival. Začetek obdobja obvezne reje živali se šteje za primeren trenutek, da se preveri, da je zadevna žival dejansko označena in registrirana tako da je upravičena do dodelitve plačil iz poglavja 12 naslova IV Uredbe (ES) št. 1782/2003.

To vprašanje je zelo pomembno za tiste države članice, v katerih ostajajo plačila za govedino in teletino v celoti ali delno vezana v skladu s členom 68 Uredbe (ES) št. 1782/2003. Te države članice ne vedo zanesljivo, na kateri podlagi naj od 16. oktobra 2008 dodeljujejo predplačilo zadevnih plačil, ki jih morajo izplačati. Treba se je izogniti tveganju, da bi bili kmetje v posameznih državah članicah obravnavani različno ali da morda sploh ne bi mogli prejeti plačila.

- Obstoječe določbe na področju, na katero se nanaša predlog

Uredba Sveta (ES) št. 1782/2003 z dne 29. septembra 2003 o skupnih pravilih za sheme neposrednih podpor v okviru skupne kmetijske politike in o uvedbi nekaterih shem podpor za kmete ter o spremembi uredb (EGS) št. 2019/93, (ES) št. 1452/2001, (ES) št. 1453/2001, (ES) št. 1454/2001, (ES) št. 1868/94, (ES) št. 1251/1999, (ES) št. 1254/1999, (ES) št. 1673/2000, (EGS) št. 2358/71 in (ES) št. 2529/2001.

Uredba (ES) št. 1760/2000 Evropskega Parlamenta in Sveta z dne 17. julija 2000 o uvedbi sistema za identifikacijo in registracijo govedi ter o označevanju govejega mesa in proizvodov iz govejega mesa in razveljavitvi Uredbe Sveta (ES) št. 820/97.

- Usklajenost z drugimi politikami in cilji Unije

Se ne uporablja.

2. Posvetovanje z zainteresiranimi stranmi in ocena učinka

- Posvetovanje z zainteresiranimi stranmi

- Zbiranje in uporaba izvedenskih mnenj

Posvetovanje z zainteresiranimi stranmi in zunanje izvedensko mnenje nista bila potrebna.

- Ocena učinka

Se ne uporablja.

3. Pravni elementi predloga

- Povzetek predlaganih ukrepov

Cilj predloga je jasno opredeliti obseg obveznosti označitve in registriranja živali za namen dodeljevanja plačil za govedino in teletino, tako da se spremeni člen 138 Uredbe (ES) št. 1782/2003. Na podlagi predlagane spremembe bi se žival štela za upravičeno za dodelitev plačila, kadar bi bile obveznosti poročanja iz druge alinee člena 7(1) Uredbe (ES) št. 1760/2000 izpolnjene najpozneje ob začetku obdobja obvezne reje za žival, ne glede na zahteve glede označitve in registriranja. Ker je referenčno obdobje, določeno za upravljanje zadevnih plačil, koledarsko leto, bi se ta sprememba morala uporabljati od 1. januarja 2008, tako da bi se uporabljala za vsa navedena plačila v vsem koledarskem letu 2008.

- Pravna podlaga

Člen 37(2) Pogodbe o ustanovitvi Evropske skupnosti.

- Načelo subsidiarnosti

Predlog je v izključni pristojnosti Skupnosti. Načelo subsidiarnosti se zato ne uporablja.

- Načelo sorazmernosti

Predlog je v skladu z načelom sorazmernosti.

- Izbira instrumentov

Predlagani instrument: uredba Sveta.

Druga sredstva ne bi ustrezala iz naslednjega razloga: uredbo je treba spremeniti z uredbo.

4. Proračunske posledice

Ta ukrep ne zahteva dodatnih izdatkov Skupnosti. Financiranje zadevnega ukrepa je bilo predvideno v finančnem izkazu Predloga Komisije za reformo SKP, COM(2003) 23 konč..

5. Dodatne informacije

- Poenostavitev

Se ne uporablja.

2008/0088 (CNS)

Predlog

UREDBA SVETA

o spremembi Uredbe Sveta (ES) št. 1782/2003 o skupnih pravilih za sheme neposrednih podpor v okviru skupne kmetijske politike in o uvedbi nekaterih shem podpor za kmete

SVET EVROPSKE UNIJE JE –

ob upoštevanju Pogodbe o ustanovitvi Evropske skupnosti in zlasti člena 37 Pogodbe,

ob upoštevanju predloga Komisije[1],

ob upoštevanju mnenja Evropskega parlamenta[2],

ob upoštevanju naslednjega:

1. Člen 68 Uredbe Sveta (ES) št. 1782/2003[3] določa, da se v primeru plačil za govedino in teletino dodatna plačila držav članic kmetom odobrijo pod pogoji iz poglavja 12 naslova IV navedene uredbe.

2. Člen 138 Uredbe (ES) št. 1782/2003 določa, da mora biti žival, da je upravičena do neposrednih plačil po poglavju 12 naslova IV navedene uredbe, označena in registrirana v skladu z Uredbo (ES) št. 1760/2000 Evropskega parlamenta in Sveta z dne 17. julija 2000 o uvedbi sistema za identifikacijo in registracijo govedi ter o označevanju govejega mesa in proizvodov iz govejega mesa in razveljavitvi Uredbe Sveta (ES) št. 820/97[4].

3. Druga alinea člena 7(1) Uredbe (ES) št. 1760/2000 določa, da mora vsak imetnik živali poročati pristojnemu organu o vseh premikih na gospodarstvo in z njega ter o vsakem rojstvu in poginu živali na gospodarstvu, skupaj z datumi teh dogodkov, v roku, ki ga določi država članica in ki zajema tri do sedem dni od začetka dogodka.

4. Vendar je treba jasno opredeliti obseg obveznosti, določene v členu 138 Uredbe (ES) št. 1782/2003. Preprosto dejstvo, da datum rojstva, pogina ali katerega koli premika živali ni sporočen pristojnemu organu v roku, navedenem v drugi alinei člena 7(1) Uredbe (ES) št. 1760/2000, ne bi smelo samodejno odpraviti možnost kakršnega koli plačila za to žival. Začetek obdobja obvezne reje živali bi bilo treba šteti za primeren trenutek, da se preveri, da je zadevna žival dejansko označena in registrirana tako, da je upravičena do dodelitve plačil iz poglavja 12 naslova IV Uredbe (ES) št. 1782/2003.

5. Člen 138 Uredbe (ES) št. 1782/2003 bi zato bilo treba ustrezno spremeniti.

6. Obseg te spremembe je omejen na namen ugotavljanja upravičenosti za plačila. Ta sprememba ne spreminja sledljivosti živali, saj morajo kmetje še naprej upoštevati vse zahteve glede označitve in registriranja, določene v Uredbi (ES) št. 1760/2000.

7. Obveznost, določena v členu 138 Uredbe (ES) št. 1782/2003, bi se morala nanašati na vsa plačila iz poglavja 12 naslova IV navedene uredbe. Ker je referenčno obdobje, določeno za upravljanje navedenih plačil, koledarsko leto, bi se ta sprememba morala uporabljati od 1. januarja 2008, tako da bi se uporabljala za vsa zadevna plačila v vsem koledarskem letu 2008 –

SPREJEL NASLEDNJO UREDBO:

Člen 1

V členu 138 Uredbe (ES) št. 1782/2003 se doda naslednji odstavek:

„Vendar se žival šteje za upravičeno za dodelitev plačila, če se informacije, določene v drugi alinei člena 7(1) Uredbe (ES) št. 1760/2000, sporočijo pristojnemu organu ob začetku obdobja obvezne reje za žival.“

Člen 2

Ta uredba začne veljati na dan objave v Uradnem listu Evropske unije .

Uporablja se od 1. januarja 2008.

Ta uredba je v celoti zavezujoča in se neposredno uporablja v vseh državah članicah.

V Bruslju,

Za Svet

Predsednik

[1] UL C..., …, str. .…

[2] UL C..., …, str. .…

[3] UL L 270, 21.10.2003, str. 1. Uredba, kakor je bila nazadnje spremenjena z Uredbo (ES) št. 146/2008 (UL L 46, 21.2.2008, str. 1).

[4] UL L 204, 11.8.2000, str. 1. Uredba, kakor je bila nazadnje spremenjena z Uredbo (ES) št. 1791/2006 (UL L 363, 20.12.2006, str. 1).